Կաֆե Կունդերայի չորս պատերը ծայրեծայր պատված են տեսակ-տեսակ շրջանակներով, այդ շրջանակների մեջ էլ հարյուրավոր ֆոտոներ, նկարներ, գրություններ: Այնքան մոտիկ են իրար շրջանակները, իրար տակ, կողք կողքի և խաչված, մի պահ մտածում ես, որ նրանց հետևում պատ չի կարող լինել: Գուցե այս վայրի պատերը ոչ թե աղյուսից են, այլ շրջանակներից: Առանց բացառության' բոլոր շրջանակների բոլոր նկարներում ճանապարհ է: Ամերիկայից’ լայն ավտոճանապարհներ, Ավստրալիայից' երկկողմանի ագատ ճանապարհներ, Գերմանիայից' կանոնավոր մայրուղիներ, Փարիզից' լուսավոր բուլվարներ, Հռոմից' միջանկյալ փողոցներ, Մաչու-Պիչուից' շավիղներ. Հյուսիսային Աֆրիկայից' մոռացված քարավանային ճանապարհներ, Մետաքսի ճանապարհի հին առևտրական ուղիների քարտեզները, Մարկո Պոլոյի ոտնահետքերը... այստեղ ամբողջ աշխարհից նկարներ կան: